
Osztrovszkij "Vihar" (Гроза) című drámája a vihar pogány-szláv mitikus koncepciójának tükrében

          Dolgozatomban mitopoétikai szempontok alapján vizsgálom A. N. Osztrovszkij, XIX. századi orosz drámaíró "Vihar" c. darabját. Ezt a fajta megközelítést a vihar-motívumnak a mű több szövegszintjén is megfigyelhető hangsúlyos megjelenése teszi indokolttá. Meglátásom szerint a motívum összefüggésbe hozható mind a szüzsé alakulásával, mind pedig a szereplői rendszer kiépülésével.
          Kutatásom első részében a szereplőknek a viharhoz való viszonyát tárgyalom. Ez a vizsgálat lehetővé teszi a drámában megjelenő különféle ideológiai modellek tanulmányozását, valamint ráirányítja a figyelmet Katyerina alakjának egyedi, poétikai kapcsolatára a viharral.
          Munkám során elsődlegesen a 19. századi népmesegyűjtő és folklorista, A. N. Afanaszjev néprajzi gyűjtésére támaszkodom, amikor is bevonom kutatásomba a vihar pogány-szláv mitikus képzeteit. Ezt követően a воля fogalomkörének tükrében vizsgálom tovább a mitologémára jellemző bináris oppozíciók megjelenését a szereplőkettősök szerveződésében.
          A vihar-mitologémára jellemző tüzes-vizes, illetve segítő-ártó minőséget hordozó elemek megjelenését elsősorban az alapkonfliktusban résztvevő két nőalak (Katyerina és Kabanova) esetében vizsgálom. Mivel bizonyos „viharos”jegyek a darab más alakjainál is kimutathatóak, ezért a motivikus vizsgálatnak ezt a szakaszát az Osztroszkij-dráma teljes szereplői rendszerére ki lehet terjeszteni, segítségével pedig feltárhatóak a kétféle, a mitikus és a realista dráma szüzséjének különbségei és ezek okai.



